A Bizottság 142/2002/EK rendelete

(2002. január 25.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2433/2001/EK rendelettel [1] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [2] és különösen annak 9. cikkére,

mivel:

(1) Az említett rendelethez mellékelt kombinált nómenklatúra egységes alkalmazása érdekében az e rendelet mellékletében említett árucikkek besorolására vonatkozóan intézkedéseket kell elfogadni.

(2) a 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából.

(3) Az említett általános szabályok értelmében az e rendelet mellékletében szereplő táblázat 1. oszlopában megnevezett árucikkeket a 3. oszlopban feltüntetett indoklásnak megfelelően a 2. oszlopban feltüntetett KN-kódok szerint kell besorolni.

(4) Indokolt, hogy a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett és e rendelet rendelkezéseinek meg nem felelő kötelező érvényű tarifális felvilágosításra a legutóbb a 2700/2000/EK Európai Parlament és tanácsi rendelettel [3] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [4] 12. cikke (6) bekezdésének rendelkezéseivel összhangban a jogosult még hat hónapig hivatkozhasson.

(5) Az e rendeletben előírt intézkedések összhangban vannak a Vámkódexbizottság véleményével,

ELFOGADTA EZT A RENDELETET:

1. cikk

A mellékletben szereplő táblázat 1. oszlopában megnevezett áruk Kombinált Nómenklatúrán belüli besorolása ezentúl az említett táblázat 2. oszlopában feltüntetett megfelelő KN-kódok szerint történik.

2. cikk

A tagállamok vámhatóságai által közzétett és e rendelet rendelkezéseinek meg nem felelő kötelező érvényű tarifális felvilágosításra a 2913/92/EGK rendelet 12. cikke (6) bekezdésének rendelkezéseivel összhangban még hat hónapig lehet hivatkozni.

3. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. január 25-én.

a Bizottság részéről

Frederik Bolkestein

a Bizottság tagja

[1] HL L 329., 2001.12.14., 4. o.

[2] HL L 256., 1987.9.7., 1. o.

[3] HL L 311., 2000.12.12., 17. o.

[4] HL L 302., 1992.10.19., 1. o.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

1.Keverék etilalkoholból (88,5 %), etilacetátból (5 %) és vízből.A keverékhez adott etilacetát denaturálószernek minősül. | 22072000 | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 2207 és a 22072000 KN-kód megfogalmazása határozza meg. Az etilacetát hozzáadása a terméket emberi fogyasztásra alkalmatlanná teszi, ipari célokra azonban használható. Ez a 2207 vámtarifaszám alá tartozó denaturált etilalkohol. |

2.Keverék etilalkoholból (körülbelül 90 %), etilacetátból (körülbelül 5 %), illetve aldehidekből, magasabb rendű alkoholokból és vízből.A keverékhez adott etilacetát denaturálószernek minősül. | 22072000 | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 2207 és a 22072000 KN-kód megfogalmazása határozza meg. Az etilacetát hozzáadása a terméket emberi fogyasztásra alkalmatlanná teszi, ipari célokra azonban használható. Ez a 2207 vámtarifaszám alá tartozó denaturált etilalkohol. |

3.Keverék etilalkoholból (78,2 %), izopropanolból (12,4 %), n-propanolból (8,1 %) és kis mennyiségben egyéb szerves anyagokból.Ez a keverék a szintetikus benzin gyártásának mellékterméke. | 38140090 | A besorolást a Kombinált Nómenklatúra 1. és 6. általános értelmezési szabályának rendelkezései, valamint a 3814, a 381400 és a 38140090 KN-kód megfogalmazása határozza meg. A keverékben jelen lévő izopropanol és n-propanol következtében a termék a 3814 vámtarifaszám alá tartozó szerves oldószer tulajdonságaival rendelkezik, és nem rendelkezik a 22. árucsoportba tartozó etilalkohol jellemzőivel. |

--------------------------------------------------